Kap. 1400, 1410, 1420, 1429, 1471, 1481, 4420, 4481

Prop. 26 S

(2014–2015)
Proposisjon til Stortinget (forslag til stortingsvedtak)

Endringer i statsbudsjettet 2014 under Klima- og miljødepartementet

Tilråding fra Klima- og miljødepartementet 21. november 2014, godkjent i statsråd samme dag. (Regjeringen Solberg)

Dokumentet på regjeringen.no

1 Innledning

I denne proposisjonen legger Klima- og miljødepartementet fram forslag til endringer i statsbudsjettet for 2014.

2 Endringsforslag

Kap. 1400 Klima- og miljødepartementet

Post 81 Byutvikling, lokalt miljøvern og universell utforming

Bevilgningen på posten foreslås redusert med 0,1 mill. kroner for å dekke inn merbehov på kap. 1410 post 70.

Kap. 1410 Miljøforskning og miljøovervåking

Post 70 Nasjonale oppgaver ved miljøforskningsinstituttene

Det foreslås å øke bevilgningen på posten med 0,1 mill. kroner for å dekke tilskudd fra 2013 til Norsk institutt for by- og regionforskning (NIBR), fordi uteglemt tilskudd ved en inkurie ikke ble meldt inn i RNB 2014.

Kap. 1420 Miljødirektoratet

Post 01 Driftsutgifter

Innenfor den gebyrfinansierte virksomheten på forurensningsområdet er det økt aktivitet, og bevilgningen foreslås økt med 7 mill. kroner mot tilsvarende økning av inntektene, jf. kap. 4420, post 04.

Det er økt aktivitetsmengde på internasjonale oppdrag spesielt knyttet til klimaprosjekter og Olje for utvikling-prosjekter (OfU). Dette medfører økte utgifter på 22,4 mill. kroner, som motsvares av tilsvarende økte inntekter, jf. kap. 4420 post 09. Det foreslås å øke bevilgningen på posten med samlet 29,4 mill. kroner.

Post 34 Statlige erverv, nasjonalparker

Utbetalingene i erstatningssaker etter vern i forbindelse med nasjonalparkplanen går vesentlig langsommere enn tidligere lagt til grunn. I 2014 har posten en bevilgning på 164,5 mill. kroner. I tillegg kommer overført beløp fra 2013 på 234,9 mill. kroner. Det er estimert at mindre forbruk på posten blir om lag 300 mill. kroner. Det foreslås at bevilgningen for 2014 settes til 0 og at tilsagnsfullmakten økes tilsvarende, slik at den til sammen blir på 176,6 mill. kroner.

Post 75 Utbetaling av pant for bilvrak, overslagsbevilgning

Prognosen for antall vrakede kjøretøy i 2014 er oppjustert fra 140 000 til 160 000. Med en vrakpant på 3 000 kroner, foreslås det å øke bevilgningen på posten med 60 mill. kroner.

Post 76 Refusjonsordninger, overslagsbevilgning

Prognosene for utbetalinger til refusjonsordningen for spillolje forventes å bli på 5 mill. kroner høyere enn budsjettert. For refusjonsordningen knyttet til destruksjon av HFK/PFK- gasser forventes det en utbetaling på 9,5 mill kroner mer enn budsjettert. Bevilgningen på posten foreslås økt med til sammen 14,5 mill. kroner.

Kap. 1429 Riksantikvaren

Post 21 Spesielle driftutgifter

I RNB for 2014 ble det gitt en tilsagnsfullmakt på 21 mill. kroner til fremtidig utgifter til brannsikring av stavkirker. Deler av bevilgningen på posten er øremerket grunnvannsrestaureringen på Bryggen i Bergen. Anleggsarbeidene vil i all hovedsak være ferdige ved årets slutt. Det vil imidlertid være lite hensiktsmessige å gjøre ytterligere tiltak nå, før en får gjennomført målinger for å se om de ulike tiltakene virker etter hensikten. Det skal dessuten utvikles et omfattende overvåkingsprogram som skal gå over mange år. Riksantikvaren har derfor en avtale med Statsbygg om at arbeidene skal fortsette neste år. Dette arbeidet er estimert til 6 mill. kroner. Regjeringen foreslår derfor at bevilgningen på posten settes ned med 6 mill. kroner mot at tilsagnsfullmakten økes med 6 mill. kroner.

Kap. 1471 Norsk Polarinstitutt

Post 21 Spesielle driftsutgifter

En av de ansatte i overvintringsteamet på Troll fikk medio juli 2014 påvist en blodpropp i benet, og på bakgrunn av den medisinskfaglige vurderingen ble det besluttet at den ansatte måtte evakueres. Evakueringen foregikk i tidsrommet 15.–23. august 2014. Totale utgifter til evakueringen ble på 2,5 mill. kroner. Bevilgningen på posten foreslås økt med 2,5 mill. kroner for å dekke denne evakueringen.

Kap. 1481 Kjøp av klimakvoter

Post 22 Kvotekjøp, generell ordning, kan overføres

Kjøp av klimakvoter er nødvendig for å oppfylle Norges internasjonale klimaforpliktelser. Norge vil være en kjøper av kvoter for perioden 2013–2020, som supplement til nasjonale tiltak, jf. omtale i Prop. 173 S (2012–2013) Samtykke til godkjennelse av endringer av 8. desember 2012 i Kyotoprotokollen av 11. desember 1997. Kvotekjøpet går etter planen, men levering og betaling av kvoter kommer noe senere enn det som ble lagt til grunn ved utarbeidelsen av budsjettet for 2014. Det foreslås derfor å sette ned bevilgningen i 2014 med 250 mill. kroner.

Med uendret anslag på kjøpsbehov og kostnader ved anskaffelse av kvoter vil en slik nedsettelse ha følger for forslaget i Prop. 1 S (2014–2015) om fullmakt til å inngå avtaler som binder framtidige budsjetter. Det er imidlertid stor usikkerhet ved disse anslagene. I tillegg til at det er vanskelig å forutse framtidige priser er det betydelig usikkerhet om det totale kjøpsbehovet for perioden 2013–2020. Kjøpsbehovet er særlig avhengig av utfallet av en prosess med EU om hvordan EUs kvotesystem skal bidra til den norske oppfyllelsen av Kyotoprotokollen. Budsjettet for 2014 og 2015 er basert på et anslått statlig kjøpsbehov på 60 mill. kvoter samlet for perioden 2013–2020. Det faktiske kjøpsbehovet kan imidlertid både bli betydelig høyere og lavere enn dette. Det er uklart når prosessen med EU blir avsluttet, men det vurderes nødvendig å inngå kontrakter i 2015 i samsvar med forutsetningene om et kjøpsbehov på 60 mill. kvoter. I samsvar med drøftingen i Prop. 1 S (2014–2015) skal staten kjøpe kvoter fra prosjekter som allerede er FN-godkjent og som står i fare for avvikle driften fordi de ikke har inntekter som dekker daglig drift. Skal staten bidra til å opprettholde aktiviteten i slike prosjekter, må en videreføre det igangsatte kjøpsprogrammet. Staten skal også kjøpe kvoter fra nye prosjekter og fra tilpasningsfondet. Erfaringene så langt viser at en bør komme tidlig i gang om en skal få levert tilstrekkelig antall kvoter før utløpet av forpliktelsesperioden (2013–2020) under Kyotoprotokollen.

På bakgrunn av ovennevnte vurderer Klima- og miljødepartementet behovet for å foreslå endringer i fullmakten til å inngå avtaler om kvotekjøp og bevilgningen for 2015. Regjeringen vil komme tilbake til Stortinget på egnet måte, og senest i forbindelse med framleggelsen av Revidert nasjonalbudsjett 2015.

Kap. 4420 Miljødirektoratet

Post 04 Gebyrer, forurensningsområdet

Det forventes merinntekter på alle gebyrordningene på forurensingsområdet grunnet økt aktivitet. Økningen er beregnet til 7 mill. kroner hvorav 1,8 mill. kroner er knyttet til F-gassforordningen. Bevilgningen på posten foreslås økt med 7 mill. kroner.

Post 07 Gebyrer, kvotesystemet

I 2014 ble det delt ut langt flere kvoter enn vanlig. Dette fører til at det blir ekstra høye gebyrinntekter i år, og det foreslås at bevilgningen på inntektsposten økes med 9,7 mill. kroner.

Post 09 Internasjonale oppdrag

Prognosen for innbetalinger knyttet til internasjonale oppdrag blir om lag 22,4 mill. kroner høyere enn budsjettert på posten. Dette skyldes et høyere aktivitetsnivå enn lagt til grunn i budsjettet. Den økte aktivitetsmengden er særlig knyttet til klimaprosjekter samt Olje for utvikling-prosjekter (OfU). Inntektene under posten motsvares av økte utgifter under kap. 1420 post 01. Det foreslås å øke bevilgningen på posten med 22,4 mill. kroner.

Kap. 4481 Salg av klimakvoter

Post 01 Salgsinntekter

Prosessen med å knytte seg til den felleseuropeiske auksjonsplattformen for kvotesalg har tatt lengre tid enn antatt. Kvotene som skulle vært solgt i 2014 vil derfor bli solgt i 2015. Denne informasjonen var ikke kjent tidligere, og ble ikke tatt hensyn til i utformingen av 2015-budsjettet. Det foreslås på bakgrunn av dette å redusere bevilgningen til salg av klimakvoter med 539,6 mill. kroner.

Tilråding

Klima- og miljødepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2014 under Klima- og miljødepartementet.

Vi HARALD, Norges Konge,

stadfester:

Stortinget blir bedt om å gjøre vedtak om endringer i statsbudsjettet 2014 under Klima- og miljødepartementet i samsvar med et vedlagt forslag.

Forslag
til vedtak om endringer i statsbudsjettet 2014 under Klima- og miljødepartementet

I

I statsbudsjettet for 2014 gjøres følgende endringer:

Utgifter:

Kap.

Post

Formål

Kroner

1400

Klima- og miljødepartementet

81

Byutvikling, lokalt miljøvern og universell utforming, kan overføres, nedsettes med

115 000

fra kr 2 957 000 til kr 2 842 000

1410

Miljøforskning og miljøovervåkning

70

Nasjonale oppgaver ved miljøforskningsinstituttene forhøyes med

115 000

fra kr 33 773 000 til kr 33 888 000

1420

Miljødirektoratet

01

Driftsutgifter, forhøyes med

29 400 000

fra kr 722 651 000 til kr 752 051 000

34

Statlig erverv nasjonalparkplaner, kan overføres, nedsettes med

164 528 000

fra 164 528 000 til kr 0

75

Utbetaling av pant for bilvrak, overslagsbevilgning, forhøyes med

60 000 000

fra kr 420 000 000 til kr 480 000 000

76

Refusjonsordninger, overslagsbevilgning, forhøyes med

14 500 000

fra kr 57 000 000 til kr 71 500 000

1429

Riksantikvaren

21

Spesielle driftsutgifter nedsettes med

6 000 000

fra kr 87 485 000 til kr 81 485 000

1471

Norsk Polarinstitutt

21

Spesielle driftsutgifter, forhøyes med

2 540 000

fra kr 69 542 000 til kr 72 082 000

1481

Kjøp av klimakvoter

22

Kvotekjøp, generell ordning, kan overføres, nedsettes med

250 000 000

fra kr 250 000 000 til kr 0

Inntekter:

Kap.

Post

Formål

Kroner

4420

Miljødirektoratet

04

Gebyrer, forurensningsområdet forhøyes med

7 000 000

fra kr 29 759 000 til kr 36 759 000

07

Gebyrer, kvotesystemet forhøyes med

9 700 000

fra kr 10 600 000 til kr 20 300 000

09

Internasjonale oppdrag forhøyes med

22 400 000

fra kr 29 084 000 til kr 51 484 000

4481

Salg av klimakvoter

01

Salgsinntekter nedsettes med

539 600 000

fra kr 539 600 000 til kr 0

II

Tilsagnsfullmakter

Stortinget samtykker i at Klima- og miljødepartementet i 2014 kan gi tilsagn om tilskudd ut over gitte bevilgninger, men slik at samlet ramme for nye tilsagn og gammelt ansvar ikke overstiger følgende beløp:

Kap

Post

Nemning

Samlet ramme

1420

Miljødirektoratet

34

Statlig erverv, nasjonalparker

176,6 mill. kroner

1429

Riksantikvaren

21

Spesielle driftsutgifter

27,0 mill. kroner